Richard Sorge

Richard Sorge (*4. október 1895, Sabunči, Baku, Ruské impérium, dnes Azerbajdžan † 7. november 1944, Toshima, Tokio, Japonsko) bol významný sovietsky tajný agent GRU v Japonsku, počas druhej svetovej vojny pracoval ako dopisovateľ nemeckých novín Frankfurter Zeitung a tlačový atašé na nemeckom veľvyslanectve v Tokiu. Informoval sovietskych predstaviteľov o japonských vojnových plánoch, včas informoval o nemeckom pláne napadnúť ZSSR, potvrdil tiež fakt, že Japonsko bude aj po nemeckom vpáde do ZSSR dodržiavať neutralitu. Počas vojny bol odhalený, zatknutý Japoncami a v roku 1944 obesený. Z hľadiska významu informácií, ktoré sovietskej strane priniesol, možno Sorgeho považovať za jedného z najvýznamnejších špiónov 20. storočia. V roku 1964 bol posmrtne vyznamenaný titulom Hrdina Sovietskeho zväzu.
Život.
Narodil sa v rodine nemeckého banského inžiniera a jeho ruskej manželky Niny Semionovny rodenej Koblievovej v Sabunči, na predmestí Azerbajdžanského Baku. Neskôr, keď vypršal kontrakt medzi Kaukazskou ropnou spoločnosťou, sa jeho otec vrátil do Nemecka. V roku 1914 vstúpil do armády a bojoval v rámci nemeckej 3. gardovej divízie v prvej svetovej vojne. V bojoch bol zranený a za zásluhy získal Železný kríž. Počas rekonvalescencie čítal Marxa a stal sa postupne presvedčeným komunistom. Zvyšok vojny strávil štúdiom ekonómie na unverzitách v Berlíne, Kieli a Hamburgu. V roku 1919 obhájil rigoróznu skúšku z politológie. Kvôli angažovaniu v nemeckej komunistickej strane bol pozbavený možnosti učiť na univerzite a stratil aj možnosť pracovať v banskom priemysle. Odišiel preto v roku 1919 do Sovietskeho Ruska, kde bol využitý ako agent Kominterny. Pod krytím pôsobenia ako nemecký žurnalista cestoval po viacerých Európskych krajinách. Bol jazykovo nadaný, ovládal okrem rodnej nemčiny a ruštiny plynule aj angličtinu, francúzštinu neskôr aj japonštinu a čínštinu.
V rokoch 1920 - 1922 pôsobil v Solingene, kde sa začal žiť a v roku 1921 sa oženil s Christiane Gerlach, bývalou manželkou komunistického politika a profesora politológie Kurta Alberta Gerlacha. Neskôr sa presunul do Franfurktu. V roku 1924 sa stal členom Styčného oddelenia Kominterny. Z tohto oddelenia boli verbovaní viacerí agenti OGPU. Sorgeho zanietenosť pre pracovné povinnosti ho napokon viedla k rozvodu. V roku 1929 sa Sorge stal príslušníkom štvrtého oddelenia Červenej armády (neskoršie GRU, Glavnoje razvedyvateľnoje upravlenie - sovietskej vojenskej spravodajskej služby). Krátko pôsobil v Británií, no bol odhalený. Následne bol poverený vrátiť sa do Nemecka a vstúpiť do Hitlerovej nacististickej strany NSDAP, kde mal viesť spravodajskú činnosť pre ZSSR. Pôsobil v roľníckych novinách Deutsche Getreide-Zeitung.
V 30. rokoch napokon odišiel ako dopisovateľ Frankfurter Zeitung do Číny. V Šanghaji pôsobil ako dopisovateľ Soziologische Magazin. Vyznačoval sa dobrými organizačnými schopnosťami. Ním vytvorená špionážna sieť pokrývala oblasť Kantonu, Nankingu, Pekingu a Mandžuska. Stal sa odborníkom na čínske poľnohospodárstvo. Spoznal sa tu s americkou novinárkou Agnes Smedley, ktorá ho neskôr zoznámila japonským agentom Hocumim Ozakim pracujúcim pre japonské noviny Asahi Šimbun. V roku 1933 sa Sorge dostal do Japonska, kde ďalej pracoval ako dopisovateľ novín Frankfurter Zeitung a neskôr s podporou ZSSR založil s ďalšími agentami kryciu firmu zaoberajúcu sa importom kopírovacích a tlačových strojov. Firma sa postupne stala komerčne úspešná. Udržoval výborné vzťahy s nemeckým veľvyslancom Ottom. Získal tiež známosti s vysokými štátnymi úradníkmi a v dôstojníckom zbore. Stal sa tlačovým atašé na nemeckom veľvyslanectve.
Krátko pred začiatkom nemeckého vpádu do ZSSR informoval sovietske orgány o pripravovanej nemeckej agresii do krajiny aj jej dátume 22. júna 1941. 19. mája 1941 informoval, že Nemci na hraniciach so ZSSR zhromaždili 150 divízií a pripravujú sa na inváziu. Tieto informácie Stalin ignoroval ako dezinformáciu. Neskôr za cenu veľkého ohrozenia svojej osoby krátko pred vpádom podal presné informácie o úmysloch Japoncov nenapadnúť ZSSR na Ďalekom východe. Tieto informácie pomohli sovietskemu veleniu v rozhodujúcom momente bitky pred Moskvou.
Jeho depeše boli Japoncami v októbri zachytené. Sorge bol 18. októbra 1941 zatknutý. Zatknutá bola aj väčšina jeho spolupracovníkov. 29. septembra 1943 bol odsúdený na trest smrti a 7. novembra 1944 popravený. Je pochovaný v Tokiu.